MTN maak skuiwe voor jaarresultate | Netwerk24
Deur Werner Wippenaar 08 Maart 2021 13:51
MTN het 'n Amerikaner wat in Nigeriër gebore is in 'n nuwe pos van hoof van strategie en transformasie aangestel.
Chika Ekeji se aanstelling is aangekondig net dae voordat MTN Woensdag sy jaarresultate uitreik.
Chika Ekeji Foto: MTN
Ekeji sluit hom op 15 Maart aan by Afrika se grootste mobiele operateur. Hy het by die konsultantefirma McKinsey in Nigerië gewerk, waar hy konsultasies oor telekommunikasie gedoen het.
"Ons is baie bly dat Chika hom by ons aansluit, want ons werk om ons strategiese herposisionering te bespoedig," het Jens Schulte-Bockum, bedryfshoof van MTN, gesê.
Chika het 'n meestersgraad in ingenieurswese in rekenaarwetenskap aan die Cornell-universiteit en 'n MBA van die Massachusetts-instituut van Tegnologie (MIT).
Hy sal hom vir sy nuwe rol in Suid-Afrika vestig.
In Desember 2020 het MTN die voltooiing van 'n omvattende strategie-oorsig aangekondig waarvan die fokus op die versnelling van groei en die vermindering van die skuld van die beheermaatskappy sal wees.
Die hersiene strategie sal ná die bekendmaking van die volledige jaarresultate van 2020 op 10 Maart in meer besonderhede uiteengesit word.